Lögreglan á höfuðborgarsvæðinu fær mikið af skilaboðum frá íbúum í gegnum Facebook síðu sveitarinnar . Ein skilaboð hafa vakið talsverða athygli meðal starfsfólks lögreglu sem deildi þeim vefsíðu embættisins . „ Sá sem þau sendi gaf góðfúslega leyfi sitt og gat hlegið , eftir á , að þeim aðstæðum sem þarna kom upp . “ Í skilaboðunum sagði ; „ Ég vildi bara láta ykkur vita , ef ske kynni að fengjuð tilkynningu um innbrot í hús við * * * * * * * * * * , að ég húsmóðirin á heimilinu , læsti mig úti og brá á það ráð að skrúfa gluggafestinguna upp með bíllyklinum mínum og klifra inn um gluggann . “ Þá kemur fram að innbrotið hafi gengið brösulega og hún hafi setið föst í glugganum í dágóða stund . „ Ég hef smá áhyggjur af því að gangandi vegfarendur kunni að hafa séð til mín með rassinn út um gluggann og tilkynnt herlegheitin . En þetta var ekki það sem það leit út fyrir að vera . “ Konan endar skilaboðin á léttu gríni og segir innbrotið hafa verið árangursríkt þrátt fyrir brösuglega byrjun . „ Ég komst óslösuð frá þessu öllu saman , náði að grípa veskið mitt og láta mig hverfa , allt áður en lögregla mætti á staðinn . “